## Zakon o osnivanju Agencije za investicije i konkurent­nost

### NN 53/2012 (11.5.2012.), Zakon o osnivanju Agencije za investicije i konkurent­nost

HRVATSKI SABOR

1290

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O OSNIVANJU AGENCIJE ZA INVESTICIJE I KONKURENTNOST

Proglašavam Zakon o osnivanju Agencije za investicije i konkurentnost, koji je Hrvatski sabor donio na sjednici 27. travnja 2012. godine.

Klasa: 011-01/12-01/50
Urbroj: 71-05-03/1-12-2
Zagreb, 3. svibnja 2012.

Predsjednik
Republike Hrvatske
Ivo Josipović, v. r.

ZAKON

O OSNIVANJU AGENCIJE ZA INVESTICIJE
I KONKURENTNOST

Članak 1.

Ovim se Zakonom uređuje osnivanje Agencije za investicije i konkurentnost (u daljnjem tekstu: Agencija) kao javne ustanove radi strukturne podrške povećanju konkurentnosti hrvatskog gospodarstva i poticanju investicija pravnih osoba te se uređuje djelatnost, ustrojstvo, prava, obveze i izvori sredstava Agencije.

Članak 2.

(1) Osnivač Agencije je Republika Hrvatska, a osnivačka prava i dužnosti u ime osnivača obavlja ministarstvo nadležno za gospodarstvo.

(2) Agencija je pravna osoba s javnim ovlastima koja obavlja poslove u okviru djelatnosti propisanih ovim Zakonom i upisuje se u sudski registar.

(3) Sjedište Agencije je u Zagrebu.

(4) Agencija može osnivati podružnice s time da se njihova djelatnost uređuje Statutom Agencije.

Članak 3.

(1) Djelatnost Agencije je sustavna i operativna provedbena politika i mjera za povećanje konkurentnosti hrvatskog gospodarstva s posebnim naglaskom na poticanje investicija pravnih osoba, poboljšanje učinkovitosti u primjeni inovacija i podrške primjeni financijskih mehanizama za podršku gospodarstvu uz uvjet poštivanja propisa iz oblasti zaštite okoliša, odnosno načela održivog razvitka.

(2) U okviru svoje djelatnosti iz stavka 1. ovoga članka Agencija obavlja sljedeće poslove:

1) provodi proaktivni pristup poticanja investicija sukladno Strategiji poticanja investicija,

2) pomaže u uklanjanju administrativnih barijera i vodi postinvesticijsku brigu,

3) daje podršku primjeni novih financijskih mehanizama za podršku gospodarstvu (jamstveni fond za veliku industriju, fond za potporu velikim investitorima i sl.),

4) pruža savjetodavne usluge trgovačkim društvima i pravnim osobama u provođenju investicija,

5) organizira konferencije i forume za privlačenje investicija u zemlji i inozemstvu i koordinira svoje aktivnosti s gospodarskom diplomacijom i gospodarskom komorom,

6) ustrojava i vodi bazu razvojnog potencijala i investicijskih projekata,

7) potiče suradnju javnog, privatnog i znanstveno-istraživačkog sektora za jačanje izvrsnosti industrije,

8) sudjeluje u izradi strateških dokumenata namijenjenih jačanju konkurentnosti i prati njihovu realizaciju,

9) daje podršku u provedbi politike i mjera sektorske specijalizacije regija,

10) pruža podršku Vijeću za konkurentnost u području mjerenja konkurentnosti i izradi preporuka za unapređenje konkurentnosti,

11) prati ključne aktivnosti tijela državne uprave i javnih institucija na svim razinama koje značajno utječu na ukupnu konkurentnost nacionalnog gospodarstva i daje preporuke za njihovo unapređenje s aspekta povećanja konkurentnosti,

12) putem međunarodne suradnje razmjenjuje iskustva i dobru praksu u području unapređenja konkurentnosti i poticanja održivog razvitka,

13) obavlja i druge poslove u skladu s ovim Zakonom, Statutom, Strateškim planom i drugim posebnim propisima iz područja djelatnosti Agencije.

(3) Poslove ustrojavanja i vođenja integrirane baze razvojnog potencijala i investicijskih projekata Agencija obavlja kao javne ovlasti.

(4) Postupak i način ostvarenja investicijskih projekata propisuje Vlada Republike Hrvatske.

(5) U obavljanju djelatnosti iz stavka 2. ovoga članka određene tehničke poslove mogu obavljati županijske razvojne agencije i druge javne institucije na temelju ugovora s Agencijom.

Članak 4.

(1) Unutarnji ustroj, osnivanje i djelatnost podružnica Agencije te druga pitanja od značenja za obavljanje djelatnosti i poslovanje Agencije uređuju se Statutom Agencije koji donosi Upravno vijeće, uz suglasnost Vlade Republike Hrvatske.

(2) Na pitanja ustrojstva, načina odlučivanja i rada Agencije koja nisu uređena ovim Zakonom i Statutom Agencije na odgovarajući način se primjenjuje Zakon o ustanovama.

Članak 5.

Tijela Agencije su Upravno vijeće, ravnatelj i stručna vijeća.

Članak 6.

(1) Agencijom upravlja Upravno vijeće koje čini predsjednik i četrnaest članova.

(2) Predsjednik Upravnog vijeća je po položaju ministar nadležan za gospodarstvo.

(3) Članove Upravnog vijeća čine predstavnici tijela državne uprave nadležni za gospodarstvo, financije, poduzetništvo i obrt, regionalni razvoj i fondove Europske unije, pomorstvo, promet i infrastrukturu, kulturu, turizam, poljoprivredu, graditeljstvo, vanjske i europske poslove, zaštitu okoliša i prirode, znanost, rad i trgovinsku politiku.

(4) Članove Upravnog vijeća imenuje Vlada Republike Hrvatske na prijedlog ministra nadležnog za gospodarstvo, a po prethodnom prijedlogu nadležnih ministara iz stavka 3. ovoga članka.

(5) Članovi Upravnog vijeća imenuju se na razdoblje od četiri godine i mogu biti ponovno imenovani.

Članak 7.

(1) Upravno vijeće donosi Statut i druge opće akte Agencije, donosi i nadzire izvršenje godišnjeg programa rada Agencije, odlučuje o financijskom planu, donosi završni račun Agencije, određuje vrstu usluga koje Agencija pruža uz naknadu i utvrđuje visinu naknade te obavlja i druge poslove u skladu sa Statutom Agencije.

(2) Postupak donošenja odluka i ostala pitanja u svezi s radom Upravnog vijeća uređuju se Statutom Agencije i Poslovnikom o radu Upravnog vijeća.

Članak 8.

(1) Agenciju zastupa i predstavlja ravnatelj.

(2) Ravnatelj organizira i vodi rad i poslovanje Agencije, poduzima sve pravne radnje u ime i za račun Agencije, zastupa Agenciju u svim postupcima pred sudovima, upravnim i drugim državnim tijelima te pravnim osobama s javnim ovlastima, a u granicama svojih ovlasti može dati punomoć drugoj osobi za zastupanje Agencije u pravnom prometu.

(3) Agencija ima zamjenika ravnatelja koji zamjenjuje ravnatelja u slučaju njegove odsutnosti ili spriječenosti i obavlja druge poslove određene Statutom i drugim općim aktima Agencije.

(4) Ravnatelja i zamjenika ravnatelja Agencije, na temelju javnog natječaja, imenuje Vlada Republike Hrvatske, na razdoblje od četiri godine i mogu biti ponovno imenovani.

(5) Za ravnatelja i zamjenika ravnatelja mogu se imenovati osobe koje imaju najmanje visoku stručnu spremu ekonomske, pravne ili tehničke struke.

(6) Način, postupak i drugi uvjeti za izbor i razrješenje ravnatelja i zamjenika ravnatelja uređuju se Statutom Agencije.

Članak 9.

(1) Vlada Republike Hrvatske, na prijedlog ministra nadležnog za gospodarstvo, imenovat će privremenog ravnatelja Agencije u roku od 15 dana od dana stupanja na snagu ovoga Zakona.

(2) Privremeni ravnatelj obavit će poslove u vezi s upisom Agencije u sudski registar i organizirati početak rada Agencije.

(3) Mandat privremenog ravnatelja Agencije traje do imenovanja ravnatelja Agencije, ne duže od 6 mjeseci.

Članak 10.

(1) Stručna vijeća Agencije raspravljaju i odlučuju o stručnim pitanjima rada Agencije u sklopu nadležnosti utvrđenih Zakonom i Statutom Agencije te daju Upravnom vijeću i ravnatelju Agencije mišljenja, prijedloge i stručne podloge za poboljšanje obavljanja aktivnosti Agencije i drugih tijela državne uprave i javnih institucija.

(2) Sastav, način osnivanja, djelokrug i nadležnost stručnih vijeća utvrđuju se Statutom Agencije.

Članak 11.

(1) Agencija stječe sredstva za obavljanje svoje djelatnosti iz državnog proračuna Republike Hrvatske i iz drugih izvora u skladu sa zakonom.

(2) Sredstva za početak rada Agencije osiguravaju se u državnom proračunu Republike Hrvatske iz proračuna ministarstva nadležnog za poslove gospodarstva.

(3) Agencija može u pravnom prometu stjecati prava i preuzimati obveze.

(4) Statutom Agencije se određuje vrijednost ugovora i drugog pravnog posla iznad kojih se mora pribaviti suglasnost Upravnog vijeća Agencije, odnosno Vlade Republike Hrvatske.

Članak 12.

Agencija vodi poslovne knjige i sastavlja financijska izvješća prema propisima kojima se uređuje način vođenja računovodstva proračunskih korisnika.

Članak 13.

(1) Upravni nadzor nad zakonitošću rada Agencije obavlja ministarstvo nadležno za gospodarstvo. Nadzor nad općim i pojedinačnim aktima i poslovima iz područja javne ovlasti obavljaju nadležna druga tijela državne uprave na temelju propisa kojima se uređuje sustav državne uprave.

(2) Agencija jednom godišnje podnosi izvješće o svom radu tijelu nadležnom za provođenje nadzora nad zakonitošću njezinoga rada.

(3) Agencija jednom godišnje izrađuje i dostavlja Vladi Republike Hrvatske, putem ministarstva nadležnog za gospodarstvo, izvješće o stanju i provedbi investicija.

Članak 14.

(1) Agencija odgovara za svoje obveze cijelom svojom imovinom.

(2) Republika Hrvatska solidarno i neograničeno odgovara za obveze Agencije.

Članak 15.

Na pravni status radnika Agencije primjenjivat će se opći propisi o radu.

Članak 16.

(1) Vlada Republike Hrvatske, na prijedlog ministra nadležnog za gospodarstvo, imenovat će Upravno vijeće Agencije u roku od 15 dana od dana stupanja na snagu ovoga Zakona.

(2) Upravno vijeće Agencije donijet će Statut i druge opće akte Agencije u roku od 15 dana od dana imenovanja.

Članak 17.

Vlada Republike Hrvatske donijet će uredbu iz članka 3. stavka 4. ovoga Zakona u roku od 30 dana od dana stupanja na snagu ovoga Zakona.

Članak 18.

Agencija započinje s radom danom upisa u sudski registar.

Članak 19.

Ovaj Zakon stupa na snagu danom objave u »Narodnim novinama«.

Klasa: 404-01/12-01/01
Zagreb, 27. travnja 2012.

HRVATSKI SABOR

Predsjednik
Hrvatskoga sabora
Boris Šprem, v. r.

Zakon, NN 53/2012-1290